b'\n_START_ARTICLE_\nAmerikanleopardikoira\n_START_SECTION_\nUlkomuoto\n_START_PARAGRAPH_\nAmerikanleopardikoira on joko keskikokoinen tai kookas, voimakas, hieman korkeuttaan pidempi cur-tyyppinen mets\xc3\xa4styskoira. Sen p\xc3\xa4\xc3\xa4 on leve\xc3\xa4, otsapenger kohtuullisesti erottuva ja kuono voimakas. Riippuvat korvat ovat korkealle kiinnittyneet ja h\xc3\xa4nt\xc3\xa4 suora ja pitk\xc3\xa4. Karvapeite on tihe\xc3\xa4 ja ihonmy\xc3\xb6t\xc3\xa4inen. V\xc3\xa4ritys on leopardimaisen t\xc3\xa4plik\xc3\xa4s samaan tapaan kuin catahoulanleopardikoiralla, ja laikut voivat olla sekoitus keltaista, mustaa, brindle\xc3\xa4, black & tania, punaista, sinist\xc3\xa4 ja hiirenharmaata. Valkoiset l\xc3\xa4isk\xc3\xa4t ja valkoinen kauluri sallitaan, kunhan valkoinen ei ylit\xc3\xa4 1/3 koko karvapeitteen v\xc3\xa4rist\xc3\xa4.\n_START_SECTION_\nLuonne ja k\xc3\xa4ytt\xc3\xa4ytyminen\n_START_PARAGRAPH_\nRotua k\xc3\xa4ytet\xc3\xa4\xc3\xa4n enimm\xc3\xa4kseen puuhun ajavana koirana, jonka teht\xc3\xa4v\xc3\xa4 on nimens\xc3\xa4 mukaisesti ajaa saalis puuhun ja j\xc3\xa4\xc3\xa4m\xc3\xa4ll\xc3\xa4 sen juurelle haukkumaan ilmoittaakseen sijainti mets\xc3\xa4st\xc3\xa4j\xc3\xa4lle. Sen kyky\xc3\xa4 olla itse vahingoittamatta ajamaansa riistaa pidet\xc3\xa4\xc3\xa4n merkitt\xc3\xa4v\xc3\xa4n\xc3\xa4. Puuhun ajettavan pienriistan lis\xc3\xa4ksi sill\xc3\xa4 mets\xc3\xa4stet\xc3\xa4\xc3\xa4n karhua ja puumaa.\n_START_SECTION_\nAlkuper\xc3\xa4\n_START_PARAGRAPH_\nUKC-rotum\xc3\xa4\xc3\xa4ritelm\xc3\xa4n mukaan rodun juuret johtavat espanjalaisten uudisasukkaiden koiriin, jotka sekoittuivat nykyisen Meksikon alueella paikallisten koirien kanssa. N\xc3\xa4iden koirien j\xc3\xa4lkel\xc3\xa4isi\xc3\xa4 k\xc3\xa4ytettiin pohjoisemmassa ensin karhun ja sittemmin monipuolisempaan mets\xc3\xa4stykseen._NEWLINE_Vuonna 1960 rodun kasvattajat perustivat American Leopard Cur Breeders Association -yhdistyksen. United Kennel Club hyv\xc3\xa4ksyi rodun vuonna 1998 nimell\xc3\xa4 Leopard Cur, mutta vaihtoi sen vuonna 2008 muotoon American Leopard Hound. 19. syyskuuta 2012 American Kennel Club hyv\xc3\xa4ksyi sen mukaan Foundation Stock Service-listalleen.'